Author: MH
Last saved by: spano
Company: MH SR

Predkladacia správa

k návrhu zákona o puncovníctve a skúšaní drahých kovov (puncový zákon)

Podnet:
	Úloha č. 1 v mesiaci jún z Plánu legislatívnych úloh vlády Slovenskej republiky na rok 2003.

Potreba:
	Hlavný dôvod na predloženie puncového zákona vyplynul z poznatkov z aplikačnej praxe v oblasti puncovníctva a skúšania drahých kovov. Napriek tomu, že puncový zákon sa za desať rokov svojej účinnosti v praxi v zásade osvedčil a prispel tak významnou mierou k navodeniu relatívneho poriadku v oblasti výroby a obchodu s klenotníckym tovarom z drahých kovov, priniesol hospodársky, právny, politický a technický vývoj rad nových otázok, na ktoré je potrebné reagovať.
	Ďalším nemenej významným dôvodom je očakávaný vstup Slovenskej republiky do Európskej únie, ktorý taktiež vyžaduje prijať niektoré legislatívne úpravy, aj keď je potrebné poznamenať, že Európska únia nemá v oblasti puncovníctva a skúšania drahých kovov spoločnú právnu úpravu a ani sa prijatie takejto normy v dohľadnej dobe neočakáva. Je preto možné predpokladať, že ešte dlhú dobu zostanú v platnosti národné právne úpravy a vzájomné vzťahy sa budú riadiť judikatúrou Európskeho súdneho dvora.
	
Stručný obsah:
	Puncový zákon upravuje na jednej strane oblasť puncovníctva a skúšania drahých kovov a na strane druhej práva a povinnosti fyzických a právnických osôb, ktoré vyrábajú, predávajú alebo inak uvádzajú na trh výrobky z drahých kovov. Návrh zákona spočíva v zavedení niektorých nových pojmov, ako je definícia výrobnej a zodpovednostnej značky, zavádza sa register výrobcov a obchodníkov s drahými kovmi, rozširuje právomoci puncovej inšpekcie, zavádza nové zákonné rýdzosti, upresňuje niektoré pojmy na základe poznatkov z aplikačnej praxe, terminologicky reaguje na vznik Slovenskej republiky a prispôsobuje náš právny poriadok v tejto oblasti s právom platným v krajinách Európskej únie.

Stručné zhrnutie očakávaného dopadu:
	Realizácia puncového zákona nebude mať dopad na štátny rozpočet.

Ďalšie kroky, ak je predpoklad, že ich schválenie materiálu vyvolá:
	Schválenie zákona nevyvolá uskutočnenie organizačných, materiálno-technických alebo personálnych zmien. 

Hromadná pripomienka 300 a viac fyzických alebo právnických osôb, resp. sumár vyššieho počtu obsahovo prípustných pripomienok, ak boli vznesené:
	Takáto pripomienka nebola vznesená.

Prerokovanie materiálu:
	Materiál bol predložený do medzirezortného pripomienkového konania a následne bol predložený na rokovanie Legislatívnej rady vlády Slovenskej republiky, ktorá na svojom rokovaní dňa 27. 5. 2003 rozhodla, že predkladateľ vypracuje úplné znenie puncového zákona, ktoré opätovne predloží na prerokovanie do Legislatívnej rady vlády SR. Dňa 1. júla 2003 Legislatívna rada vlády SR opätovne prerokovala nové úplné znenie puncového zákona s pripomienkami, ktoré sú v predloženom návrhu zákona zapracovane so záverom, že odporúča vláde Slovenskej republiky predložený návrh zákona schváliť.

Či má byť materiál predložený inému orgánu:
	Materiál sa predkladá po prerokovaní v Legislatívnej rade vlády Slovenskej republiky na prerokovanie vo vláde Slovenskej republiky a následne bude predložený do Národnej rady Slovenskej republiky.

Či je potrebné materiál prerokovať do určitého termínu:
	Návrh zákona je potrebné prerokovať vo vláde Slovenskej republiky do konca augusta 2003.

Dôvod nesprístupnenia, ak materiál nemožno sprístupniť podľa zákona:
	Materiál podlieha sprístupneniu podľa zákona.